Publication: Magyar Közlöny
Issue: MK-2009-72 (Year: 2009, Number: 72)
Era: 2004-2010
Section: 1. számú melléklet a 25/2009. (V. 27.) OKM rendelethez
Paragraph Index: 178

2. A KERETTANTERV ÉS A NAT KAPCSOLATA 2.1. KIEMELT FEJLESZTÉSI FELADATOK A Nat ugyan magyar mint idegen nyelvre specializálva nem jelöl meg elvárásokat, feladatokat, a programfejlesztés azonban a Nat Élő idegen nyelvekre meghatározott elveivel és irányadásaival összhangban jelöli meg követelményeit. Ugyancsak figyelembe veszi és ajánlásként tartja szem előtt az európai dokumentumokat, így a Közös Európai Referenciakeretet. Mindkét dokumentumban elsődleges cél az idegen nyelvi kommunikatív kompetencia fejlesztése, melyet a közoktatás három szakaszhatáron (6., 8., 12. évfolyamok vége) határoz meg. Az oktatási anyagok fejlesztése során különös figyelmet kell fordítanunk a Nat-ban megjelenő azon alapelvre, miszerint a nyelvtanulás az első évfolyamokon elsősorban játékos ismerkedést jelentsen az idegen nyelvvel, majd később, fokozatosan kialakított, tudatos nyelvhasználatot. A holisztikus szemlélet követése alapvető fontosságú a gyermekkori nyelvtanulás esetén, amelynek megvalósítása nagy körültekintést igényel mind a tananyagok tervezésében, felhasználásában, mind a tanórák szervezésében, illetve vezetésében is. A tanulók életkori sajátosságainak, érdeklődésének, kognitív, érzelmi, szociális fejlettségének meghatározó szerepe van a módszertani döntések meghozatalában, a gyermekkori nyelvtanulás és a nyelvtanítás céljainak meghatározásában is. A Nat kiemelt fejlesztési feladatai a kulcskompetenciákra épülnek, így ezek kiegyensúlyozott megjelenésének is biztosítottnak kell lennie az oktatási anyagokban. Fontos cél, hogy az egyén fokozatosan képes legyen az önreflexióra az idegennyelv-tanulás során, növekedjen önismerete és önbecsülése (Énkép, önismeret). Ez saját befogadó és alkotó tevékenységük során, valamint önálló, illetve társaikkal való munkájukban valósulhat meg. Bármily kis létszámú a magyart idegen nyelvként tanuló diákok létszáma, ajánlott az egyéni tanulás mellett a páros és csoportos feladatok kidolgozása. A diákokban tudatosítani kell, hogy fejlődésükért önmaguk is felelősek. Fel kell ismerniük, hogy integrációjuknak, esélyegyenlőségüknek lényeges eszköze a nyelvtudás. A magyart idegen nyelvként tanulók ezt közvetlenül is érzékelhetik egy többségében magyar anyanyelvű diákokból álló osztályban, ezért nyelvtudásuk fejlődésével fokozatosan adja meg az órai munka annak lehetőségét, hogy különböző kultúrákból érkező diákok együtt tanulhassanak. Az oktatás célja, hogy a tanulók képesek legyenek értékelni saját nemzeti kultúrájuk értékeit, s ezt összefüggésbe hozni és harmonizálni tágabb környezetük és a magyar kultúra megismerésével (Hon- és népismeret. Európai azonosságtudat – egyetemes kultúra). Az aktív állampolgárságra, demokráciára nevelést az idegennyelv-oktatásban döntően a tanulók aktív órai részvételét igénylő tanítás- és tanulásszervezési eljárások segítségével lehet megalapozni. Legyen képes a tanuló a társaival való együttműködésre. Ebben szintén fontos szerepet játszanak a pár- és csoportmunkák, életkori sajátosságaikat és nyelvi jártasságukat is figyelembe vevő projektek készítése, élménybeszámolók, ill. a témakörök tartalmának oly módon történő megválasztása, mely személyes érdeklődésüket képes felkelteni. Fontos és elérendő cél továbbá, hogy a tanuló váljon képessé tanáraival való kommunikációs kapcsolatra is. Ahogy ezt a Nat is megemlíti, általános műveltségünk részévé vált a gazdálkodás és a pénz világára vonatkozó tudás. Ezért ajánlott a (be)vásárlás, fizetés, pénznemek, (rész)témakörein keresztül lehetőséget biztosítani a tanulók számára, hogy mind jobban megismerkedhessenek a környezetükben élők nyelvi és nem nyelvi szokásaival (Gazdasági nevelés). A szokásokon túl a felsőbb évfolyamokon már országismereti témákkal is lehet gazdagítani a témakört. A tananyagok témáinak lehetőséget kell adniuk a környezettudatos szemlélet elsajátítására (Környezettudatosságra nevelés). Ez akkor a leghatékonyabb, ha saját, a diákok környezetében található elemekből építkezik. Különösen ajánlott olyan projektek készítése, melyek felnyitják a tanulók szemét az általuk is megvalósítható környezetvédelmi lehetőségekre. A tananyagok feldolgozása során fontos szerepet kap a tanulás folyamatának tudatosítása, az előzetes tudás és tapasztalat mozgósítása, az egyénre szabott tanulási módszerek kialakítása, a csoportos tanulás, a kooperatív munka, amelyek a Nat-ban ’A tanulás tanítása’ kiemelt fejlesztési feladatában jelennek meg. A Nat értelmében az alapszintű (1−6. évfolyam) idegennyelv-oktatás legfőbb célja – így a magyar mint idegen nyelv célja is –, hogy felkeltse a tanulók érdeklődését az idegen nyelvek tanulása iránt, felkészítse a tanulókat a további sikeres nyelvtanulásra, és képessé tegye őket a korosztályukkal történő sikeres kommunikációra életük legkülönbözőbb területein. A Nat értelmében a középszintű (7–12. évfolyam) idegennyelv-oktatás legfőbb célja a tanulók idegen nyelvi kommunikatív kompetenciájának megalapozása, illetve folyamatos fejlesztése. Feladata továbbá az élethosszig tartó és iskolai kereteken túlmutató önálló nyelvtanuláshoz szükséges tanulási készségek kialakítása, illetve további fejlesztése, valamint a motiváció fenntartása és egyre növekvő mértékben belső motivációvá alakítása. A holisztikus, személyiségfejlesztő oktatás keretein belül megfogalmazott célok egyben hozzájárulnak a tanuló kreatív és önkifejezésre képes felnőtt személyiséggé való formálásához. Testedzés, szabadidős programok, munka és pihenés, edzés és lazítás, táplálkozás témakörei az 1–8. évfolyamokon is ajánlott témakörök (Testi és lelki egészség). A felkészülés a felnőttlét szerepeire című fejlesztési feladat az 1–8. osztályos tanulók esetében elsősorban a munka világának mind közelebbről való megfigyelését jelenti, de társulnia kell a szociális és társadalmi kompetencia 2009/72. szám fejlesztésével is. A rugalmasság, együttműködés, versenyfeladat, a másik segítése mind helyet kaphat a feladatszervezésben. A fejlesztési feladatok tekintetében a Nat minden diák számára előírja azt a minimális szintet, amelyet a 4 nyelvi alapkészség (beszédértés, beszédkészség, olvasás, írás) területén kell teljesíteni. A helyi tantervekben ennél magasabb szint is előírható, hiszen a diákok szociokulturális háttere, egyéni lehetőségei, tanórákon kívüli kommunikációja gyorsabb fejlődést is eredményezhet. A magyar mint idegen nyelvi fejlesztés kidolgozása során gondot kell fordítanunk a sajátos nevelésű tanulók idegen nyelvi fejlesztésére is, kiknek fejlesztésére az általános tantervi javaslat jelenthet irányt. Az oktatási anyagok számára meghatározott nyelvi szinteknek harmonizálnia kell a Közös Európai Referenciakeretben szereplő szinttel (A2). A Nat-ban definiált programcsomag elemek egybeesnek az idegen nyelvi programcsomag egyes elemeivel. Jelen dokumentum mint kerettanterv tartalmazza a tantárgy céljait, a készségfejlesztés területeit, valamint a módszertani és értékelési elveket. A középfokú fejlesztést az 1–8. évfolyamokon folytatjuk, haladó nyelvi szintű tanulók számára. A nem magyar anyanyelvű vagy hátrányos helyzetű tanulók számára középfokon olyan kiegészítő, kereszttantervi modulokat javaslunk, amelyek a szövegértés-szövegalkotást fejlesztik egy-egy tantárgy keretein belül és hatékonyan alkalmazhatók a differenciálás módszereivel. 2.2. A NEM MAGYAR ANYANYELVŰ TANULÓK MAGYAR MINT IDEGEN NYELVI KOMPETENCIÁJÁNAK ÉS A HALMOZOTTAN HÁTRÁNYOS HELYZETŰ TANULÓK NYELVI FEJLESZTÉSÉRE KÉSZÜLT KIEGÉSZÍTŐ, KERESZTTANTERVI ANYAGOK Az idegen nyelvi kompetencia fejlesztés keretein belül folyó magyar mint idegen nyelv fejlesztések két szakaszra bonthatók. Egyrészt szorosan kapcsolódhat a hazai magyar mint idegen nyelves műhelyek tantárgy-pedagógiai felfogásához, melynek középpontjában a kommunikatív nyelvi kompetenciák közül elsősorban a grammatikai, szemantikai, a fonológiai, a lexikális, a helyes kiejtési és helyesírási kompetencia állnak. Másrészt kapcsolódhat a magyar mint idegen nyelv fejlesztésére a halmozottan hátrányos helyzetű tanulók számára, elősegítve ezzel integrációjukat. A nem magyar anyanyelvű, de haladó nyelvi szintű, valamint a hátrányos helyzetű tanulók magyar mint idegen nyelvi fejlesztésére azért van szükség, mert • lassan, de folyamatosan emelkedik a hazai közoktatásban részt vevő nem magyar anyanyelvű, de Magyarországon huzamosabb ideje élő / felnövő tanulók száma, és ez a tendencia – a hazai demográfiai helyzet tükrében – folytatódni fog; • az oktatáspolitikában egyre nagyobb szerepet kap a roma tanulók integrálása, aminek egyik előfeltétele a magyar nyelv magasabb szintű ismerete; • a pedagógusképzésre vonatkozó rendeletekben megfogalmazódott, hogy a magyar mint idegen nyelvet az idegennyelv-oktatáshoz, nem pedig az anyanyelv-oktatáshoz kell közelíteni; • a tartalomalapú nyelvoktatás terén egyre több publikáció jelent és jelenik meg, melyek közérthetővé teszik a nyelvoktatással kapcsolatos Barcelonai Nyilatkozat (A Nyelvi Jogok Egyetemes Nyilatkozata 1996) erre vonatkozó ajánlását; • részleteiben megismertük a 2003-as PISA vizsgálat eredményeit, amelyekből kiderült, hogy a közoktatás minden szintjén találni olyan magyar anyanyelvű tanulói csoportokat, akik a szövegértés tekintetében nagyon le vannak maradva társaiktól, és a szaktárgyi szövegeket még alapszinten sem értik; • a kompetenciafejlesztés részeként 2007-re rendelkezésre álltak immár olyan szövegértés-szövegalkotási kompetenciát más műveltségterületeken fejlesztő modulok, amelyek a fejlesztés egyik irányának kiindulópontjául szolgálhatnak.

Source: https://magyarkozlony.hu/hivatalos-lapok/4559d516f6e31f733f042f9eea3ea96b48ce8ba2/dokumentumok/0d07dc151ac9189a7b073bd52d17093e55227c3d/letoltes